Source: http://www.flora.sk/index.php?selected_id=173&article_id=710
Timestamp: 2018-03-18 11:53:26+00:00
Document Index: 10580746

Matched Legal Cases: ['súd ', 'súd ', 'súd ', 'súd ', 'Súd ', 'Súd ', 'Súd ']

Vyhrali súd s ministerstvom pôdohospodárstva - Životné prostredie - FLORA.sk ( KVETY - ZÁHRADA - CHALUPA - LIFESTYLE - ZDRAVIE )
Vyhrali súd s ministerstvom pôdohospodárstva dátum pridania
Krajský súd (KS) v Bratislave vyhovel minuloročnej žalobe organizácie Greenpeace, v ktorej napadla rozhodnutie Ministerstva pôdohospodárstva (MP) SR z roku 2006.
Environmentalisti žalovali ministerstvo preto, lebo im odmietlo poskytnúť informácie o lokalitách, výmere a vlastníkoch pozemkov, na ktorých sa u nás od roku 2006 pestuje geneticky modifikovaná kukurica MON 810. Krajský súd rozsudkom vrátil vec ministerstvu, ktoré informácie bude musieť zverejniť.
"Ministerstvo našej žiadosti nevyhovelo s odôvodnením, že ide o obchodné tajomstvo," uviedla koordinátorka genetickej kampane Greenpeace Lucia Szabová. Ako ďalej uviedla, podľa Greenpeace bolo toto rozhodnutie ministerstva v rozpore so slovenskou, ale aj európskou legislatívou.
Súd dospel k záveru, že MP SR nesprávne posúdilo vec, nedostatočne zistilo skutkový stav veci a svoje závery nedostatočne zdôvodnilo. "Súd dal za pravdu argumentom Greenpeace i v tom, že Zákon o pestovaní geneticky modifikovaných rastlín v poľnohospodárskej výrobe vymedzuje oznamovaciu povinnosť pestovateľov vo vzťahu k požadovaným informáciám," uviedla Szabová, podľa ktorej žalované ministerstvo požadovanými informáciami disponovalo. "Získalo ich v rámci výkonu štátnej správy a bolo teda povinné postupovať pri ich zverejňovaní podľa dikcie zákona o slobodnom prístupe k informáciám," uviedla koordinátorka kampane Greenpeace. Súd konštatoval, že označenie informácie za obchodné tajomstvo a vôľa pestovateľa informáciu utajiť nie je v tomto prípade relevantná. "Podľa rozhodnutia bolo Ministerstvo pôdohospodárstva SR povinné vyhodnotiť, či sú požadované informácie spôsobilé byť predmetom obchodného tajomstva, k čomu v rámci tejto kauzy nedošlo," uviedla Szabová.